b"\n_START_ARTICLE_\nEMA 2008\n_START_PARAGRAPH_\nEMA 2008 je potekala 3. februarja 2008 (finalni izbor) v Studiu 1 RTV SLO. Do 30. novembra 2007 je potekalo zbiranje prijav za nastop na EMI 2008, med katerimi je komisija (Elza Budau, Andrej \xc5\xa0ifrer, Vojko Sfiligoj, Samo Koler, Igor Pirkovi\xc4\x8d) izbrala 20 skladb, ki naj bi nastopile v dveh polfinalnih ve\xc4\x8derih, ter dve rezervni skladbi (Brigita \xc5\xa0uler ter Cole in predsednik)._NEWLINE_Ker je bila skladba Eo eo skupine Zaka' pa ne predvajana pred za\xc4\x8detkom prireditve EMA 08, je kr\xc5\xa1ila pravila javnega razpisa in nadomestila jo je pesem Samara v izvedbi Brigite \xc5\xa0uler. Kasneje je bila diskvalificirana tudi pesem Extrem v izvedbi Petre Pe\xc4\x8dovnik zaradi besedila pesmi, del katerega je \xc5\xbee bil predvajan in objavljen. Del besedila je bil namre\xc4\x8d enak besedilu v pesmi Moj extrem Jasne \xc5\xa0antavec Mohar, s katero je Petra sodelovala kot spremljevalna vokalistka. Namesto Petre sta na prvem predizboru pod zaporedno \xc5\xa1tevilko 5 nastopila Cole in predsednik s skladbo Dober planet.\n_START_SECTION_\nPotek izbora\n_START_PARAGRAPH_\nIzbor je potekal tri ve\xc4\x8dere: prirejena sta bila dva predizbora in finalni izbor, kot na EMI 2007. V vsakem polfinalnem ve\xc4\x8deru je nastopilo 10 skladb, izmed katerih se jih je v finalni izbor uvrstilo najbolj\xc5\xa1ih 5. V finalnem izboru je torej skupno tekmovalo 10 skladb. Dve skladbi iz finalnega izbora, ki sta v prvem krogu glasovanja prejeli najvi\xc5\xa1je \xc5\xa1tevilo glasov, sta se uvrstili v drugi krog glasovanja (superfinale). Zmagovalec drugega kroga je postal slovenski predstavnik na Pesmi Evrovizije 2008.\n_START_SECTION_\nGlasovanje\n_START_PARAGRAPH_\nV polfinalnih ve\xc4\x8derih in v obeh krogih finalnega izbora je glasovalo ob\xc4\x8dinstvo preko stacionarnih telefonov in mobilnikov. V primeru, da zaradi tehni\xc4\x8dnih te\xc5\xbeav telefonsko glasovanje ne bi bilo mogo\xc4\x8de, bi se upo\xc5\xa1tevale to\xc4\x8dke za to dolo\xc4\x8dene nadomestne \xc5\xbeirije, kar pa se ni zgodilo."